Dôvodová správa

I. Všeobecná časť
	
	Miestne dane a miestny poplatok za komunálne odpady a drobné stavebné odpady v súčasnosti upravuje zákon č. 582/2004 Z. z. (ďalej len „zákon o miestnych daniach“), ktorý nadobudol účinnosť 1. novembra 2004. Medzičasom bol už päťkrát novelizovaný naposledy zákonom č. 120/2006 Z. z. 
Zákon o miestnych daniach zaviedol fakultatívne miestne dane, ktoré môže ukladať obec a to sú daň z nehnuteľností, daň za psa, daň za užívanie verejného priestranstva, daň za ubytovanie, daň za predajné automaty, daň za nevýherné hracie prístroje, daň za vjazd a zotrvanie motorového vozidla v historickej časti mesta, daň za jadrové zariadenie a daň z motorových vozidiel, ktorú môže zaviesť vyšší územný celok. Miestny poplatok za komunálne odpady a drobné stavebné odpady je obligatórny, obec ho musí zaviesť. Podľa tohto zákona sa prvýkrát postupovalo v roku 2005.
	
Návrh novely zákona o miestnych daniach sa vypracoval s cieľom upresniť a zjednodušiť vyberanie miestnych daní tak, aby sa daňové konanie mohlo uskutočniť plne v súlade s procesným právnym predpisom a aby sa zabezpečila právna istota daňovníkov najmä využitím opravných prostriedkov. Navrhuje sa, aby okrem dane z nehnuteľností sa aj väčšina ostatných miestnych daní vyrubovala platobným výmerom a aby sa tak vytvoril právny základ na prípadné vymáhanie týchto daní. Pri vyrubovaní miestnych daní sa ponecháva postup podľa procesných ustanovení zákona SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov.  Prehodnotilo sa aj uplatnenie zákonného oslobodenia od dane z nehnuteľností, ktoré sa zaviedlo zákonom č. 120/2006 Z. z. Navrhuje sa vypustiť tie ustanovenia, ktorých uplatnenie v praxi je nerealizovateľné, ak sa súčasne majú dodržať zásady daňového konania, ide o daň za dočasné parkovanie motorových vozidiel na verejnom priestranstve. 
Upresnila sa v návrhu jedenásta časť zákona o dani z motorových vozidiel, predovšetkým v tom, že sa jednoznačne definoval daňovník dane z motorových vozidiel, tak aby nedochádzalo v praxi k pochybnostiam pri jeho určení a navrhlo sa platenie dane z motorových vozidiel formou preddavkov na daň s následným zúčtovaním v nasledujúcom zdaňovacom období, čím zanikajú niektoré povinnosti daňovníkov pri zmenách v priebehu zdaňovacieho obdobia (oznamovacia povinnosť, podávanie daňových priznaní pri zmenách miestnej príslušnosti) a zjednodušuje sa správa dane z motorových vozidiel, ktorú vykonávajú daňové úrady. 
Pri všetkých týchto návrhoch na zmeny, doplnenia a úpravy zákona sa rešpektovali  zámery v oblasti miestnych daní prijaté v rámci daňovej reformy a fiškálnej decentralizácie, ktoré predpokladali okrem posilnenia právomoci a zodpovednosti orgánov samosprávy aj posilnenie významu miestnych daní najmä z hľadiska ich výnosov.
 	Právomoc orgánov samosprávy sa podstatne obmedzila uplatnením zákona č. 120/2006 Z. z., ktorým sa mení a dopĺňa zákon č. 582/2004 Z. z. v praxi, čo malo nepriaznivý finančný dôsledok na rozpočty obcí. Zákonné oslobodenie od dane z nehnuteľností znamenalo v tomto roku výrazné zníženie výnosov z tejto dane a ako predbežné zistenia ukázali, len v 33 mestách a obciach, v ktorých sa zisťovali predbežné výnosy,  toto zníženie výnosov predstavuje sumu 74 mil. Sk. Je predpoklad, že sa aj v rámci celej Slovenskej republiky   toto zníženie výnosov prejaví v ešte nepriaznivejších číslach. Preto sa navrhuje vypustiť toto zákonné, povinné oslobodenie od dane z nehnuteľností a ponechať rozhodovaciu právomoc na správcov dane, tak ako to vyplýva zo zásad schválenej fiškálnej decentralizácie, daňovej reformy a ako sa to uplatňovalo v praxi od roku 2005. 
V predloženom návrhu novely citovaného zákona sa vypustili ustanovenia o zdaňovaní dočasného parkovania motorových vozidiel na verejných priestranstvách. Už samotný predmet zdanenia „dočasné parkovanie“ znamená, že uplatnenie procesných predpisov vrátane začatia daňového konania je v praxi nerealizovateľné. Správca dane sa spravidla ani nedozvie, že niekto parkoval na verejnom priestranstve na území obce a ani daňovník nemá informáciu o tom, že parkuje na priestranstve, ktoré je určené vo všeobecne záväznom nariadení obce ako verejné priestranstvo. Pre krátkosť doby parkovania (dočasnosť) nie sú vytvorené predpoklady na to, aby obec mohla začať daňové konanie a túto daň vyrubiť. To, že obce poverujú fyzické osoby alebo aj právnické osoby na vyberanie dane  za dočasné parkovanie na verejnom priestranstve na „mieste parkovania“ je v rozpore so zákonom a spravidla ide o platby,  síce označované ako daň, ale v skutočnosti ide o cenu za službu, v ktorej  je zahrnutá aj odmena pre tieto osoby, čo len opäť potvrdzuje, že v daných prípadoch nemožno uplatňovať daň ako ekonomickú kategóriu.  Keďže daň sa oznamuje rozhodnutím – platobným výmerom, vydávané doklady za úhradu nemajú náležitosti platobného výmeru. Aj v prípade, že by  daňovník napr. odmietol zaplatiť, nie sú právne podklady na to, aby obec nedoplatok mohla účinne vymáhať. Vyberanie platieb za dočasné parkovanie  motorových vozidiel na verejnom priestranstve je však  realizovateľné v oblasti služieb, čo sa v praxi fakticky aj uskutočňuje. Osobitné užívanie verejného priestranstva napr. trvalým parkovaním motorového vozidla sa navrhuje ponechať v systéme daní, pretože charakter tohto užívania (dlhodobé užívanie) dáva predpoklady na realizáciu daňového konania a na riadne vyrubenie a vybratie dane. 
	
	Navrhovaná novela zákona o miestnych daniach  nepredpokladá zvýšenie finančných dôsledkov na štátny rozpočet a vo vzťahu k rozpočtom obcí by sa zníženie výnosov z dôvodu vypustenia niektorých ustanovení zákona malo kompenzovať jednak príjmami za služby (dočasné parkovanie), ako aj zrušením zákonného, obligatórneho oslobodenia od dane z nehnuteľností a jeho nahradením fakultatívnymi oslobodeniami.  Prechod na preddavkový systém pri dani z motorových vozidiel a úpravy niektorých ustanovení tejto časti zákona neovplyvnia doterajšie výnosy vyšších územných celkov z tejto dane. Navrhovanými zmenami a úpravami sa neočakáva zvýšenie finančného zaťaženia obyvateľov ani podnikateľskej sféry v porovnaní s rokom 2006 resp. 2007. Návrh novely nebude mať negatívny finančný dopad ani na životné prostredie. 

	Návrh zákona nebude mať dopad na zamestnanosť a na tvorbu pracovných miest.
	
	Navrhovaná právna úprava je v súlade s medzinárodnými zmluvami a inými medzinárodnými dokumentmi, ktorými je Slovenská republika viazaná. Predmet úpravy návrhu novely zákona o miestnych daniach, okrem dane z motorových vozidiel, nie je upravený v práve Európskych spoločenstiev. Ide o komunálne dane, ktorých zlučiteľnosť s právom Európskej únie sa nevyžaduje. Návrh novely zákona o miestnych daniach v časti upravujúcej daň z motorových vozidiel je úplne zlučiteľný so smernicou  Európskeho parlamentu a Rady 1999/62/ES, čo je bližšie uvedené v doložke zlučiteľnosti.

	Tento návrh zákona je v súlade s Ústavou Slovenskej republiky a nie je v rozpore s inými všeobecne záväznými právnymi predpismi. 

II. Osobitná časť

Čl. I

K bodu 1
	Ide o upresnenie okruhu daňovníkov dane z pozemkov, ktorými sú v prvom rade vlastníci pozemkov, medzi ktorých sa zaradia aj dedičia, ktorí nadobudnú nehnuteľnosti na základe právoplatného rozhodnutia (osvedčenia) o dedičstve.

K bodom 2, 10 a 14
	Pri spoluvlastníctve nehnuteľnosti sa navrhuje v prípade dohody spoluvlastníkov ustanoviť spomedzi seba zástupcu, ktorý bude daňovníkov zastupovať v daňovom konaní. Ide o možnosť zracionalizovať podávanie daňových priznaní všetkými spoluvlastníkmi a tiež vyrubovanie dane.

K bodu 3
	Ide o upresnenie ustanovenia, podľa ktorého predmetom dane z pozemkov nie sú celoštátne a regionálne železničné dráhy.

K bodu 4
	Ide o upresnenie definície stavebného pozemku  v tom zmysle, že stavebným pozemkom je na účely tohto zákona  pozemok uvedený v právoplatnom stavebnom povolení až do kolaudácie stavby,  ktorá  je predmetom dane zo stavieb. Pozemky uvedené v právoplatnom stavebnom povolení na stavby, ktoré nie sú predmetom dane zo stavieb sa nebudú zdaňovať ako stavebné pozemky (napr. inžinierske stavby).

K bodu 5
	Ide o upresnenie ustanovenia o určení základu dane z pozemkov v tom smere, že sa hodnota pozemkov určuje bez hodnoty porastov, ktoré sú na pozemku.

K bodu 6
	Ide o legislatívnotechnické upresnenie v súvislosti so zmenou označenia odsekov v bode 7 návrhu.

K bodu 7
	Návrhom ustanovenia sa splnomocňujú správcovia dane, aby všeobecne záväzným nariadením určili  za m2 hodnotu ornej pôdy a trvalých trávnych porastov, nakoľko príloha    č. 1 k zákonu obsahuje viac ako 200 katastrálnych území s nulovou hodnotou pozemkov. Zároveň sa ustanovuje horná hranica takto určenej hodnoty pozemku. Upresňuje sa poznámka pod čiarou k odkazu 11.
	Zároveň sa navrhuje splnomocniť správcov dane na určenie hodnoty pozemku za m2  aj pri lesných pozemkoch, na ktorých sú hospodárske lesy a rybníkoch s chovom rýb a ostatných hospodársky využívaných vodných plochách. Vyhotovenie znaleckého ohodnotenia znamená zvýšené náklady pri zisťovaní tejto hodnoty, ktoré sú často neprimerane vysoké v porovnaní so sumou vyrubenej dane.

K bodu 8
	Upresňuje sa určenie sadzby dane z pozemkov v záujme odstránenia jej nejednoznačného určenia.	
K bodu 9
	Dopĺňa sa  spôsob výpočtu dane z pozemkov z dôvodu zabezpečenia jednotnej aplikácie zákona v praxi.

K bodu 11
	Pre správne vymedzenie definície stavby na bývanie  a v záujme odstránenia nejednotného výkladu v praxi sa dopĺňa odkaz na príslušný právny predpis, ktorým je stavebný zákon. Predmetom dane zo stavieb podľa § 10 ods. 1 písm. a) zákona budú bytové domy a rodinné domy. Ostatné budovy na bývanie sa na účely zdanenia zaradia medzi ostatné stavby podľa § 10 ods. 1 písm. g).

K bodom 12 a 13
	Navrhuje sa upresniť a doplniť spôsob výpočtu dane zo stavieb v záujme zabezpečenia jednotnej aplikácie zákona v praxi.

K bodu 15
	Upresňuje sa splnomocnenie pre správcov dane v súvislosti s určením sadzby dane z bytov za byt alebo za nebytový priestor a zároveň sa dopĺňa horná hranica sadzby tejto dane. Určením hornej hranice sadzby dane aj pri bytoch sa ujednotí postup tak, ako je to pri určení hornej hranice sadzby dane z pozemkov a stavieb. Týmto návrhom sa majú odstrániť postupy správcov dane, ktorí v rámci svojho splnomocnenia neúmerne zvýšili sadzbu dane z bytov v porovnaní so sadzbou dane zo stavieb na bývanie, kde je už horná hranica sadzby určená od roku 2006. 

K bodu 16
	Ustanovenie umožňuje, aby správcovia dane mohli vo všeobecne záväznom nariadení určiť rozdielne sadzby dane z bytov aj v prípade nebytových priestorov v bytovom dome. Zároveň sa určuje horná hranica takto ustanovenej sadzby dane.

K bodu 17
	Ustanovenie určuje spôsob výpočtu dane z bytov za byt alebo nebytový priestor v bytovom dome.

K bodu 18
	Ide o legislatívnotechnické upresnenie poznámky pod čiarou k odkazu 12.

K bodu 19
Navrhuje sa vypustiť príslušné ustanovenie. Zákon o miestnych daniach a miestnom poplatku za komunálne odpady a drobné stavebné odpady vychádzal zo zámerov reformy verejnej správy a z požiadaviek fiškálnej decentralizácie. Predpokladá posilnenie významu miestnych daní z hľadiska ich výnosov a tiež posilnenie právomocí obcí pri správe vlastných príjmov. Schválením poslednej novely zákona o miestnych daniach a miestnom poplatku za komunálne odpady a drobné stavebné odpady v znení neskorších predpisov došlo k výraznému zníženiu výnosov obcí bez toho, aby sa toto zníženie kompenzovalo. Okrem toho doterajšia formulácia ustanovenia je neprehľadná a pripúšťa nejednotný výklad.

K bodu 20
	Navrhuje sa doplniť ustanovenie o pravidlo postupu pri súbehu znížení dane a dopĺňa sa postup pri oslobodení od dane alebo znížení dane v prípadoch spoluvlastníctva nehnuteľností.
K bodu 21 
	V záujme zabezpečenia jednotnej aplikácie ustanovenia v praxi spresňuje sa definícia jednotlivej časti obce.

K bodu 22
	Ustanovenie upresňuje vznik daňovej povinnosti v súvislosti s nadobudnutím nehnuteľnosti v dražbe. 	

K bodu 23
	V súlade s procesným právnym predpisom sa dopĺňa začiatok plynutia lehoty na oznámenie rozhodujúcich skutočností.

K bodu 24
	Ustanovenie upresňuje, ktoré zmeny skutočností sa nepovažujú za rozhodujúce na vyrubenie dane, resp. na podanie daňového priznania (ide o skutočnosti uvedené vo všeobecne záväznom nariadení) a dopĺňa sa, že v prípade oslobodenia nehnuteľnosti priamo zo zákona sa nepodáva daňové priznanie. Znamená to, že obec sama sebe nebude podávať daňové priznanie za nehnuteľnosti, ktoré sú v jej vlastníctve a sú oslobodené od dane a obdobne ani diplomatickí zástupcovia nebudú za oslobodené nehnuteľnosti podávať daňové priznanie.

K bodu 25
	Ide o legislatívnotechnickú úpravu  v súvislosti s bodmi 2, 10 a 14.

K bodu 26
	V prípade spoluvlastníctva nehnuteľnosti sa zohľadňuje oslobodenie u toho spoluvlastníka, ktorému prináleží oslobodenie podľa tohto zákona, resp. podľa všeobecne záväzného nariadenia obce.

K bodu 27
	Upresňuje sa poznámka pod čiarou k odkazu 22.
	
K bodom 28 až 31
	Keďže zákon č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov upravuje postup správcu dane aj pri vyrubovaní daní, navrhuje sa zachovať rovnaký postup správcov dane aj v prípade dane z nehnuteľností a zároveň ponechať možnosť pre správcov dane určiť splátky dane z nehnuteľností vo všeobecne záväznom nariadení. Uvedený návrh má za cieľ zabezpečiť plynulé príjmy obcí z tejto dane. Zároveň sa upravuje postup správcu pri vyrubení dane za nehnuteľnosť nadobudnutú v dražbe udelením príklepu, ktorý bol doposiaľ upravený v § 104 ods. 8.

K bodu 32
	V tomto ustanovení sa zdôrazňuje, že určená sadzba dane sa vzťahuje na každého psa, ktorého je daňovník vlastníkom alebo držiteľom. 

K bodu 33
	Ustanovenie sa upresňuje v tom, že sa daň za psa bude, ako iné dane, vyrubovať prvýkrát pri vzniku daňovej povinnosti a zároveň sa určuje splatnosť dane vo väzbe na právoplatnosť platobného výmeru. V ďalších zdaňovacích obdobiach sa, tak ako doposiaľ, bude daň platiť bez vyrubenia. Ustanovuje sa tiež, že v prípade platenia dane v splátkach, obec vo všeobecne záväznom nariadení určí zároveň aj osobitné lehoty splátok. Zároveň sa rieši aj vrátenie pomernej časti zaplatenej dane za psa, napr. keď pes uhynul, vlastník ho predal a pod. a tiež zánik nároku na vrátenie pomernej časti dane. 

K bodu 34
	V súvislosti s kritériami na určenie rôznych sadzieb dane za psa, upresňuje sa v splnomocňovacom ustanovení viazať tieto kritériá na predmet dane - na psa. Sleduje sa tým odstránenie možnej diskriminácie daňovníkov, aby sa sadzba dane nerozlišovala podľa toho, kto je daňovníkom dane. Súčasne sa zavádza splnomocnenie pre správcu dane určiť vo všeobecne záväznom nariadení aj prípadné splátky dane za psa a lehotu splatnosti splátok dane. 

K bodom 35 až 37
Predmetnými ustanoveniami sa vypúšťa z predmetu dane dočasné parkovanie motorového vozidla na vyhradenom priestore verejného priestranstva, nakoľko túto daň so zreteľom na „dočasnosť“ nemožno v praxi vyberať ani spravovať. Spravidla pri dočasnom parkovaní vozidla daňovník a správca dane nemajú príležitosť sa stretnúť a tak nie je vytvorený priestor na začatie daňového konania. Ako prax ukázala, ustanovenia platného zákona sa obchádzajú a platby za dočasné parkovanie vozidla vyberajú rôzne spoločnosti (fyzické osoby, právnické osoby) a nie obec, čo je v rozpore so zákonom a takúto platbu nemožno potom ani zaradiť do systému daní. Preto by sa malo „parkovné“ za dočasné parkovanie vozidla ponechať v kategórii ceny za službu tak, ako sa to aj v praxi v súčasnosti realizuje.
	V záujme zamedzenia dvojakému zdaneniu užívania verejného priestranstva sa dopĺňa ustanovenie v tom smere, že sa za pozemky prenajaté obcami popri nájomnom už nevyberá daň za užívanie verejného priestranstva.

K bodu 38
	Upresňuje sa vznik a zánik daňovej povinnosti, pre ktoré sú rozhodujúce dni začatia alebo ukončenia užívania verejného priestranstva.  

K bodu 39
	V ustanovení sa zavádza povinnosť daňovníka oznámiť predpokladaný deň vzniku daňovej povinnosti,  pričom lehotu určí obec vo všeobecne záväznom nariadení. Ustanovuje sa tiež, že správca dane bude vyrubovať  daň za užívanie verejného priestranstva. V prípade platenia dane v splátkach, obec vo všeobecne záväznom nariadení určí zároveň aj osobitné lehoty splátok. Zároveň sa rieši aj vrátenie pomernej časti zaplatenej dane, ak daňovník prestane osobitne užívať verejné priestranstvo v období, za ktoré daň zaplatil. Ustanovuje sa tiež zánik nároku na vrátenie pomernej časti dane. 

K bodu 40
	Ide o doplnenie splnomocňovacieho ustanovenia, ktorým sa správcovi dane umožňuje ustanoviť vo všeobecne záväznom nariadení lehotu pre oznamovaciu povinnosť aj splátky dane a lehotu splatnosti splátok dane. 

K bodu 41
	Ustanovenie upresňuje druhy ubytovacích zariadení, ktorými sú ubytovacie zariadenia upravené v § 2 Vyhlášky Ministerstva hospodárstva SR č. 419/2001 Z. z., ktorou sa upravuje kategorizácia ubytovacích zariadení a klasifikačné znaky na ich zaraďovanie do tried, pričom na účely tohto zákona nie je rozhodujúce, či poskytovateľ odplatného prechodného ubytovania vykonáva túto činnosť na základe živnostenského oprávnenia alebo povolenia. Daň za ubytovanie platí ubytovaná osoba, pre ktorú nie je významné, aké postavenie má poskytovateľ ubytovania.
	Nadväzne sa mení aj citácia poznámky pod čiarou k odkazu 23.

K bodu 42
	V záujme transparentného vyberania dane za ubytovanie dopĺňa sa splnomocňujúce ustanovenie pre obce určiť  pre platiteľa dane oznamovaciu povinnosť, ako aj jej náležitosti vo všeobecne záväznom nariadení. 

K bodu 43
	V predmetnom ustanovení  sa upresňuje predmet dane za predajné automaty s tým, že tejto dani budú podliehať predajné automaty umiestnené v priestoroch prístupných verejnosti a z predmetu tejto dane sa vylúčia automaty na predaj cestovných lístkov verejnej dopravy. Priestory prístupné verejnosti sú všetky priestory prístupné bez obmedzenia, resp. priestory s možnou účasťou všetkých ľudí, občanov.  

K bodu 44
	V ustanovení sa zavádza povinnosť pre správcu dane vyrubiť po vzniku daňovej povinnosti (v prvom zdaňovacom období) daň za predajné automaty a zároveň sa  určuje aj splatnosť dane. V ďalších zdaňovacích obdobiach sa, tak ako doposiaľ, bude daň platiť bez vyrubenia. Ustanovuje sa tiež, že v prípade platenia dane v splátkach, obec vo všeobecne záväznom nariadení určí zároveň aj osobitné lehoty splátok. Zároveň sa upravuje aj vrátenie pomernej časti zaplatenej dane za predajné automaty a tiež zánik nároku na vrátenie pomernej časti dane. 

K bodu 45
	Do splnomocňovacieho ustanovenia sa dopĺňa pre správcu dane možnosť ustanoviť vo všeobecne záväznom nariadení aj prípadné splátky dane a lehotou splatnosti splátok dane. 

K bodu 46
	V ustanovení sa zavádza povinnosť správcu dane vyrubiť po vzniku daňovej povinnosti (v prvom zdaňovacom období) daň za nevýherné hracie prístroje a zároveň sa  určuje splatnosť dane. V ďalších zdaňovacích obdobiach sa tak ako doposiaľ daň bude platiť bez vyrubenia. Ustanovuje sa tiež, že v prípade platenia dane v splátkach, obec vo všeobecne záväznom nariadení určí zároveň aj osobitné lehoty splátok. Zároveň sa upravuje aj vrátenie pomernej časti zaplatenej dane za nevýherné hracie prístroje, a tiež zánik nároku na vrátenie pomernej časti dane.

K bodu 47
	Do splnomocňovacieho ustanovenia sa dopĺňa pre správcu dane možnosť ustanoviť vo všeobecne záväznom nariadení aj prípadné splátky dane a lehotou splatnosti splátok dane. 

K bodu 48
	V predmetnom ustanovení sa jednoznačne vymedzuje daňovník dane za vjazd a zotrvanie v historickej časti mesta, čím sa sleduje aj naplnenie predmetu dane, t. j. aby daň platil držiteľ motorového vozidla, ktoré vojde a zároveň zotrvá v historickej časti mesta. Daňové konanie vo vzťahu k vodičovi vozidla nebolo spravidla realizovateľné a bolo aj neefektívne. 
K bodu 49
	Ide o legislatívnotechnické upresnenie.

K bodu 50
	V predmetnom ustanovení sa dopĺňa zánik daňovej povinnosti, ktorý sa viaže na deň výjazdu motorového vozidla z historickej časti mesta.

K bodu 51
	Ide o nové ustanovenie, ktorým sa zavádza oznamovacia povinnosť pre daňovníka, povinnosť správcu vyrubovať daň, ustanovuje sa splatnosť dane a v prípade platenia dane v splátkach, obec vo všeobecne záväznom nariadení určí zároveň aj osobitné lehoty splátok. Upravuje sa tiež možnosť  vrátenia dane a tiež zánik nároku na vrátenie pomernej časti dane. 

K bodu 52
	Ide o legislatívnotechnické upresnenie a doplnenie splnomocňujúceho ustanovenia, podľa ktorého správca dane môže ustanoviť vo všeobecne záväznom nariadení aj lehotu pre oznamovaciu povinnosť a  prípadné splátky dane s lehotou ich splatnosti (napr. pri dlhodobých zotrvaniach motorového vozidla v historickej časti mesta).

K bodu 53
	Predmetné ustanovenie sa dopĺňa v tom, že v prípade viacerých prevádzkovateľov jadrových zariadení v jednej oblasti ohrozenia sa celková suma dane vyrubí každému z daňovníkov v rovnakom pomere. 
	V záujme zamedzenia zdanenia jadrového zariadenia v jednej oblasti ohrozenia - Jaslovské Bohunice a Mochovce – viackrát, z dôvodu vzniku viacerých prevádzkovateľov, dopĺňa sa do ustanovenia o platení dane nový odsek, ktorým sa upresňuje povinnosť zaplatiť daň za jadrové zariadenie len raz a to tak, aby každý z daňovníkov zaplatil pomernú časť tejto dane.

K bodu 54
Ustanovenie o predmete dane upresňuje predmet dane z motorových vozidiel a ustanovuje, že okrem vozidiel používaných v Slovenskej republike na podnikanie sú predmetom dane aj vozidlá používané na činnosti, z ktorých príjmy sú zdaňované podľa § 6 ods. 1 a 2 zákona o dani z príjmov. Zároveň sa ustanovenie dopĺňa o negatívne vymedzenie predmetu dane. 
V ustanovení o daňovníkovi sa jednoznačne definuje daňovník, ktorým je v zásade držiteľ vozidla, zapísaný podľa príslušných právnych predpisov v dokladoch vozidla. Vymedzujú sa aj ďalšie prípady, v ktorých je daňovníkom  iná osoba, než ktorá je držiteľom vozidla. 
              V navrhovanom ustanovení o oslobodení od dane sa len upresňuje, ktoré vozidlá sú zo zákona od dane oslobodené a vozidlá, ktoré môže od dane oslobodiť alebo daň znížiť vyšší územný celok. Oslobodenie sa vzťahuje aj na motorové vozidlá, ktoré spĺňajú limity úrovne EURO 3, EURO 4, EURO 5, pričom požiadavky na zníženie emisií vychádzajú zo Smerníc Európskeho Hospodárskeho Spoločenstva, Rady, Komisie a Európskeho parlamentu. Dopĺňa sa ustanovenie o súbehu znížení dane v tom smere, aby bolo použité výhodnejšie zníženie dane pre daňovníka. Súčasne sa určuje, že zníženie dane alebo oslobodenie od dane daňovník uplatňuje v daňovom priznaní. Upresňujú sa poznámky pod čiarou a zároveň sa dopĺňajú o osobitné predpisy, ktoré sa vzťahujú k emisiám.

K bodu 55 
Ide o legislatívnotechnické upresnenie.

K bodu 56
Ustanovenie o vzniku a zániku daňovej povinnosti upresňuje vznik a zánik daňovej povinnosti. Na vznik daňovej povinnosti je rozhodujúci deň nasledujúci po dni použitia vozidla na podnikanie a na zánik daňovej povinnosti je rozhodujúci posledný deň mesiaca, v ktorom sa vozidlo prestalo používať na podnikanie. V ustanovení sa osobitne rieši vznik daňovej povinnosti 1. januára zdaňovacieho obdobia.           
Upresňuje sa ustanovenie o podávaní daňových priznaní a lehota na jeho podanie až po uplynutí zdaňovacieho obdobia a to so zreteľom na zavedenie platenia preddavkov na túto daň. V priebehu zdaňovacieho obdobia daňovník nepodáva daňové priznanie, ale má povinnosť oznámiť vznik daňovej povinnosti miestne príslušnému správcovi dane, táto oznamovacia povinnosť sa vzťahuje aj na zánik daňovej povinnosti. Výnimku z oznamovacej povinnosti majú zamestnávatelia, ktorí používajú vozidlá svojich zamestnancov na podnikanie spravidla v krátkych opakujúcich sa obdobiach. 
Navrhuje sa zmeniť ustanovenie o platení dane a zaviesť povinnosť platiť štvrťročné a mesačné preddavky na daň podľa predpokladanej sumy dane na bežné zdaňovacie obdobie. Daňovník, ktorého predpokladaná daň na bežné zdaňovacie obdobie bude do sumy 20 000 Sk u jedného správcu dane ako i daňovník, ktorému vznikne daňová povinnosť v priebehu zdaňovacieho obdobia, preddavky na daň v bežnom zdaňovacom období  neplatí. Definuje sa spôsob výpočtu predpokladanej dane. Ustanovuje sa tiež, že sumu preddavkov neovplyvní zmena počtu motorových vozidiel, kategórie vozidiel, vznik alebo zánik oslobodenia v priebehu zdaňovacieho obdobia. Zavádza  sa možnosť pre správcu dane z vlastného podnetu alebo na žiadosť daňovníka určiť platenie  preddavkov na daň v príslušnom zdaňovacom období inak než určujú všeobecné pravidlá.
 
K bodu 57
	Navrhuje sa vypustiť ustanovenie z dôvodu, že sa zavádza platenie preddavkov na daň a prípadné preplatky na dani sa zúčtujú v rámci daňového priznania v nasledujúcom zdaňovacom období podľa pravidiel uvedených v § 91 ods. 11.

K bodom 58 a 59
	Ide o úpravu postupu pri uplatnení zníženia dane pri kombinovanej doprave nadväzne na zavedenie podávania daňových priznaní po uplynutí zdaňovacieho obdobia. Z dôvodu nadbytočnosti sa vypúšťa ustanovenie o podávaní žiadosti o vrátenie dane.

K bodu 60
	Právna úprava postupu správcu dane pri vrátení dane a zániku práva na vrátenie dane je obsiahnutá v procesnom právnom predpise, preto sa ako nadbytočná navrhuje vypustiť.

K bodu 61
	Ide o legislatívnotechnické upresnenie chybného odkazu v ustanovení.

K bodu 62
            Ide o legislatívnotechnické upresnenie chybného odkazu v ustanovení.

K bodu 63
             Upresňuje sa definícia celkovej hmotnosti vozidla nadväzne na zmeny v osobitnom predpise, a to aj pri vozidlách jazdiacich v návesových jazdných súpravách.
K bodu 64
Upresňuje sa miestna príslušnosť daňového úradu podľa miesta evidencie vozidla k 31. decembru predchádzajúceho roka a tiež v prípade daňovníka so sídlom v zahraničí, zamestnávateľa a stálej prevádzkárne alebo inej organizačnej zložky podľa sídla na území Slovenskej republiky. Zároveň sa dopĺňa ustanovenie v tom smere, že sa na zmenu miestnej príslušnosti správcu dane v priebehu zdaňovacieho obdobia neprihliada. 

K bodu 65
	Ustanovenie upresňuje miestnu príslušnosť správcu dane v prípade vrátenia daňového preplatku a vymáhania daňového nedoplatku a za správcu dane sa  určuje ten daňový úrad u ktorého preplatok alebo nedoplatok vznikol.

K bodu 66
Ustanovenie len upresňuje rozpočtové určenie výnosov z dane, výnosov z pokút a sankčných úrokov  pri dani z motorových vozidiel, ktoré budú príjmom rozpočtu vyššieho územného celku, v ktorého územnom obvode je sídlo správcu dane (daňového úradu). Navrhované upresnenie nemení doterajší postup, podľa ktorého miestne príslušný je ten daňový úrad, v územnom obvode ktorého je motorové vozidlo evidované. Evidenciu vozidiel upravuje osobitný právny predpis.

K bodu 67
	Ujednocuje sa zaokrúhľovanie dane smerom nadol a upresňuje sa zaokrúhľovanie splátok dane tak, aby sa súčet splátok dane rovnal celkovej sume dane po zaokrúhlení.

K bodu 68
	Ide o legislatívnotechnickú úpravu v súvislosti s bodom 29.

K bodu 69
Ide o prechodné ustanovenie, podľa ktorého sa v prípade vzniku daňových povinností do 31. decembra 2007 vrátane prípadov začatých daňových konaní bude postupovať podľa právneho predpisu platného do 31. októbra 2007. Výnimkou bude len vyrubenie dane za jadrové zariadenie, na ktoré sa bude vzťahovať zákon účinný od 1. novembra 2007. Lehota dvoch mesiacov je potrebná najmä pre obce a vyššie územné celky, aby mali časový priestor na prijatie účinných všeobecne záväzných nariadení na rok 2008.  
	Upresňuje sa miestna príslušnosť a platenie preddavkov na daň z motorových vozidiel v roku 2008. 
Ustanovuje sa, že daňové priznanie k dani z motorových vozidiel sa bude podľa nových pravidiel zavedených týmto zákonom podávať až v roku 2009.

K bodom 70 a 71 
	Ide o doplnenie prílohy č. 1 o novovzniknuté katastrálne územie a upresnenie prílohy č. 2 o časový údaj na určenie počtu obyvateľov.

K Čl. II
	Upravuje sa účinnosť  novely zákona.